SKRIFTLIG FORESPØRGSEL E-1187/00

af Monica Frassoni (Verts/ALE) til Kommissionen

(12. april 2000)

Om: Tuvixeddu-arkæologiparken (Cagliari, Italien)

Med bekendtgørelse af 25.8.1998 udskrev Cagliari Kommune arbejdet med anlæggelse af tværregionale fønikiske kulturstier i dødebyen Tuvixeddu i licitation som led i fællesskabsprogrammet af samme navn, som igen indgår i det operationelle program for udvikling og valorisering af bæredygtig turisme i mål 1-områder foranstaltning 3 for perioden 1994-1995. Arbejdet vedrører etableringen af første del (6,8 ha) af Tuvixeddu-arkæologiparken til et samlet beløb af 7 mia. lire, som dels vil blive dækket over fællesskabsmidler, dels over kommunale midler (ministerpræsidentielt dekret vedrørende turisme af 30.4.1998). Kontrakten for arbejdet tildeltes øjensynligt allerede for nogen tid siden, men arbejdet er endnu ikke påbegyndt. Tuvixeddu er Middelhavsområdets vigtigste punisk-romanske begravelsesplads fra den tidlige middelalder (over 1 110 gravsteder) og er ifølge dekret nr. 490/1999 behæftet med arkæologiske og landskabsmæssige servitutter, men det er først efter mange års insisteren og retlige aktioner fra lokale kultur- og miljøsammenslutningers side (fortrinsvis Amici delle Terra og Gruppo d'Intervento Giuridico), at de italienske myndigheder er begyndt at træffe foranstaltninger til anlæggelse af en arkæologipark. Faktisk er området næsten rent privatejet, og byggeselskabet Iniziativa Coimpresa agter på et større og i geologisk henseende udsat område at anlægge et nyt kvarter (private boliger, kontorer og faciliteter med en samlet

størrelse på 350 000 m3) og efter aftale med Cagliari Kommune vejforbindelser hertil, som vil berøre det i arkæologisk henseende bevaringsværdige område, uden at der i den forbindelse er foretaget nogen miljøindvirkningsvurdering i henhold til direktiv 97/11/EF(1), bilag II, punkt 10, litra b), og direktiv 85/337/EØF(2), bilag II, punkt 10, litra b), eller nogen undersøgelse af behovet herfor med en alvorlig risiko for den arkæologiske arv til følge.

Har Kommissionen indledt en undersøgelse for at finde frem til årsagerne til den manglende gennemførelse af ovenfor omtalte kulturelle og arkæologiske projekt, som vil blive gennemført med økonomisk støtte fra EU? Agter Kommissionen at træffe passende foranstaltninger i denne sag? Mener Kommissionen, at de i direktivet om miljøindvirkningsvurderinger fastlagte forpligtelser er overholdt, bl.a. på baggrund af Domstolens retspraksis?

(1) EFT L 73 af 14.3.1997, s. 5.

(2) EFT L 175 af 5.7.1985, s. 40.

Svar afgivet på Kommissionens vegne af Michel Barnier

(9. juni 2000)

Ifølge oplysningerne fra de italienske myndigheder har projektetArbejde med anlæggelse af tværregionale fønikiske kulturstier i dødebyen Tuvixeddu helt rigtigt opnået tilskud fra Den Europæiske Fond for Regionaludvikling i forbindelse med programmet Valorizzazione del turismo sostenibile nelle regioni dell'obiettivo 1 (Udvikling og udnyttelse af bæredygtig turisme i mål 1-områder). De samlede omkostninger ved projektet anslås til 2 000 000 000 LIT, og EF's bidrag udgør ca. 50 % heraf.

Kommissionen holdes underrettet om programmets afvikling via overvågningskomitéen, men det detaljerede tilsyn med de medfinansierede projekter påhviler den myndighed, der forvalter programmet, nemlig departementet Turisme under Industriministeriet. Kommissionen har derfor anmodet de italienske myndigheder om supplerende oplysninger om arbejdets afvikling.

Det andet projekt, som det ærede medlem nævner, og som vedrører anlæggelsen af et nyt kvarter og vejforbindelser hertil (det private selskab Iniziativa Coimpresa), medfinansieres ikke i forbindelse med ovennævnte program.

Dette andet projekt kan komme ind under kategorien i punkt 10, litra b), Anlægsarbejder i byzoner i bilag II til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(1) og kategorien i punkt 10, litra b), Anlægsarbejder i byzoner, herunder opførelse af butikscentre og parkeringspladser i bilag II til Rådets direktiv 97/11/EF af 3. marts 1997(2), der ændrede direktiv 85/337/EØF.

Ifølge direktiv 85/337/EØF skal projekter, der falder ind under bilag II, vurderes for deres indvirkning på miljøet, når medlemsstaterne finder, at det er påkrævet på grund af projekternes karakter. Medlemsstaterne anses dog for at have pligt til at foretage en forhåndsvurdering for at fastslå, om bilag II-projekter skal underkastes en vurdering af indvirkningen på miljøet.

Ifølge direktiv 97/11/EØF skal medlemsstaterne for projekter, der er opført i bilag II, ved hjælp af en undersøgelse i hvert enkelt tilfælde af grænseværdier eller ved fastsættelse af kriterier afgøre, om projektet skal vurderes i henhold til artikel 5 til 10.

Da Kommissionen ikke er klar over den situation, som det ærede medlem beskriver, vil Kommissionen træffe passende skridt til at indsamle detaljerede oplysninger om den og sikre, at EF-lovgivningen overholdes.

(1) EFT L 175 af 5.7.1985.

(2) EFT L 73 af 14.3.1997.